﻿

На основу чл. 129а и 201, а у вези са чланом 148. Закона о планирању и изградњи („Службени гласник РС”, бр. 72/09, 81/09 – исправка, 64/10 – УС, 24/11, 121/12, 42/13 – УС, 50/13 – УС, 98/13 – УС, 132/14, 145/14, 83/18, 31/19, 37/19 – др. закон, 9/20, 52/21 и 62/23),

Министар грађевинарства, саобраћаја и инфраструктуре доноси

**ПРАВИЛНИК**

**o условима осигурања од професионалне одговорности**

"Службени гласник РС", број 81 од 22. септембра 2023.

Члан 1.

Овим правилником ближе се уређују услови обавезног осигурања од одговорности за штету коју правно лице или предузетник који обавља послове израде планских докумената, израде и контроле техничке документације, односно које је извођач радова, вршилац стручног надзора или техничког прегледа, може причинити другој страни, односно трећем лицу (осигурање од професионалне одговорности), као и услови осигурања од одговорности за другу штету према трећим лицима која може настати извођењем радова, за коју одговара инвеститор односно извођач радова.

Члан 2.

Правно лице или предузетник које обавља послове израде и контроле техничке документације, односно које је извођач радова, вршилац стручног надзора или техничког прегледа, мора бити осигурано од одговорности за штету приликом пружања професионалних услуга коју може имати друга страна, односно треће лице у складу са законом којим се уређује планирање и изградња.

Инвеститор односно извођач радова морају бити осигурани од одговорности за штету трећим лицима која може настати извођењем радова, за коју одговара инвеститор односно извођач радова.

Члан 3.

Правно лице или предузетник из члана 2. став 1. овог правилника (у даљем тексту: уговарач) осигурање од професионалне одговорности обезбеђује закључењем уговора о осигурању од професионалне одговорности (у даљем тексту: Уговор), са друштвом регистрованим за ову врсту осигурања.

Лице из члана 2. став 2. овог правилника осигурање од одговорности за штету која може настати трећим лицима извођењем радова, обезбеђује закључењем уговора о осигурању од одговорности за штету са друштвом регистрованим за ову врсту осигурања.

Уговором из ст. 1. и 2. овог члана ближе се уређују међусобна права и обавезе, као и поступање у случају наплате штете у сваком појединачном осигураном случају.

Члан 4.

Oсигурањем од професионалне одговорности, у смислу овог правилника, сматра се заштита од последица стручне грешке која настане током обављања послова за које је уговарач регистрован.

Осигурањем од друге штете, у смислу овог правилника, сматра се заштита од штете која може настати трећим лицима, извођењем радова, за коју одговара инвеститор односно извођач радова.

Члан 5.

Под стручном грешком, у смислу овог правилника, подразумева се грешка која настане у току реализације Уговора који је уговарач закључио за послове израде и контроле техничке документације, односно извођења радова, вршења стручног надзора или техничког прегледа, која представља кршење или одступање од постојећих правила струке, утврђених професионалним стандардима за сваку професију појединачно, односно неизвршење и непоступање са пажњом доброг стручњака, за коју је уговарач одговоран, у складу са законом.

Члан 6.

Сума осигурања је највећи износ одштете која се исплаћује уколико наступи осигурани случај.

Сума осигурања из члана 2. став 1. овог правилника, коју уговарач мора обавезно обезбедити Уговором, износи минимално:

1) 20.000 евра у динарској противвредности по средњем курсу Народне банке Србије на дан исплате, за предузетнике;

2) 65.000 евра у динарској противвредности по средњем курсу Народне банке Србије на дан исплате, за привредна друштва, односно друга правна лица.

У случају из члана 2. став 2. овог правилника, минимална сума осигурања, по једном штетном догађају и укупно за период трајања осигурања, износи 20% од вредности радова назначене у акту којим се одобрава извођење радова, односно изградња објекта, али не више од 10.000.000 евра у динарској противвредности, по средњем курсу Народне банке Србије на дан уговарања осигурања.

Период трајања осигурања у случају из члана 2. став 2. овог правилника, се утврђује за период извођења радова, односно изградње објекта.

Члан 7.

Даном ступања на снагу овог правилника престаје да важи Правилник o условима осигурања од професионалне одговорности („Службени гласник РС”, број 40/15).

Члан 8.

Овај правилник ступа на снагу наредног дана од дана објављивања у „Службеном гласнику Републике Србије”.

Број 110-00-00089/2023-07

У Београду, 21. септембра 2023. године

Министар,

**Горан Весић,** с.р.